VENDIM
Nr. 89, datë 16.1.2013

PËR PËRCAKTIMIN E KRITEREVE BAZË TË SEKTORËVE QË DO TË MBËSHTETEN DHE TË MASËS SË PËRFITIMIT NGA FONDI I PROGRAMIT PËR BUJQËSINË DHE ZHVILLIMIN RURAL, PËR VITIN 2013
(Ndryshuar me VKM nr. 380, datë 2.5.2013; nr. 416, datw 15.5.2013)
(I përditësuar)

Në mbështetje të nenit 100 të Kushtetutës, të pikës 3 të nenit 6 të ligjit nr. 9817, datë 22.10.2007 “Për bujqësinë dhe zhvillimin rural” dhe të ligjit nr. 119/2012 “Për buxhetin e vitit 2013”, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

VENDOSI:

1. Fondet e miratuara në buxhetin e vitit 2013 për Ministrinë e Bujqësisë, Ushqimit dhe Mbrojtjes së Konsumatorit, zëri “Transfertë në buxhetet familjare”, të përdoren për mbështetjen e prodhimit bujqësor, blegtoral dhe të agropërpunimit.
2. Fondet e transfertës së pakushtëzuar, që do të përdoren për pemëtari, sipas ligjit nr. 119/2012 “Për buxhetin e vitit 2013”, do t’i bashkëngjiten këtij fondi dhe për këto fonde do të ndiqen të gjitha procedurat e vlerësimit, të përcaktuara për këtë qëllim në udhëzimin e përbashkët të Ministrit të Financave dhe të Ministrit të Bujqësisë, Ushqimit dhe Mbrojtjes së Konsumatorit.
3. Sektorët që do të mbështeten nga fondi i programit për bujqësinë dhe zhvillimin rural janë:
a) Prodhimi i frutave, arrorëve, shegës dhe ullinjve;
b) Prodhimi i perimeve në serra;
c) Prodhimi i qumështit, vajit të ullirit dhe mjaltit;
ç) Përmirësimi racor në blegtori;
d) Prodhimi i produkteve organike;
dh) Nxitja e kreditimit bankar në sektorin e bujqësisë;
e) Nxitja e kooperimit bujqësor;
ë) Mbarështimi i kërmillit;
f) Prodhimi dhe grumbullimi i bimëve medicinave.
4. Masat e mbështetjes dhe masa e përfitimit nga fondi i programit për bujqësinë dhe zhvillimin rural, në shkallë vendi, të jenë, si më poshtë vijon:
4.1 Për mbjellje ullishtash, në vlerën 250 000 (dyqind e pesëdhjetë mijë) lekë/ha, për format intensive të kultivimit dhe në vlerën 180 000 (njëqind e tetëdhjetë mijë) lekë/ha, për format tradicionale.
4.2 Për mbjellje arrash, në vlerën 250 000 (dyqind e pesëdhjetë mijë) lekë/ha, për mbjelljet me fidanë të shartuar dhe në vlerën 180 000 (njëqind e tetëdhjetë mijë) lekë/ha, për mbjelljet me fidanë të pashartuar në të gjithë vendin.
4.3 Për mbjellje ekstensive lajthish dhe shegësh, në vlerën 180 000 (njëqind e tetëdhjetë mijë) lekë/ha.
4.4 Për mbjellje ekstensive lajthish dhe shegësh, në vlerën 200 000 (dyqind mijë) lekë/ha.
4.5 Për mbjellje mollësh, dardhash, kumbullash, qershish, pjeshkash dhe ftonjsh, në vlerën 200 000 (dyqind mijë) lekë/ha.
4.6 Për mbjellje agrumesh, kivi dhe luleshtrydhesh, në vlerën 200 000 (dyqind mijë) lekë/ha, për format intensive të kultivimit.
4.7 Për mbjelljen e vreshtave, në vlerën 250 000 (dyqind e pesëdhjetë mijë) lekë/ha.
4.8 Për ujitjen me pika në arrorët, lajthitë, bajamet e shegën, pemëtoret, agrumishtet, ullishtet (vetëm për format intensive të kultivimit të tyre) dhe serrat me ngrohje diellore dhe teknike, në vlerën 250 000 (dyqind e pesëdhjetë mijë) lekë/ha. Sipërfaqja minimale të jetë jo më pak se 5 (pesë) dynymë.
4.9 Për prodhimin e vajit të ullirit extra i virgjër, në vlerën 100 (njëqind) lekë/litri, për sasitë e prodhimit deri në 15 (pesëmbëdhjetë) tonë/viti.
4.10 Për prodhimin e produkteve organike bujqësore nga bimët e kultivuara, në vlerën 
70 000 (shtatëdhjetë mijë) lekë/ferma.
4.11 Për blerjen ose zëvendësimin e plastmasës për serrat me ngrohje diellore dhe teknike (në shkallë vendi), në vlerën 400 000 (katërqind mijë) lekë/ha. Sipërfaqja minimale të jetë 2 (dy) dynymë.
4.12 Për blerjen e plastmasës për prodhimin e bostanoreve në tunele, në vlerën 150 000 (njëqind e pesëdhjetë mijë) lekë/ha, për fermerët që mbjellin jo më pak se 5 (pesë) dynymë bostanore.
4.13 Në vlerën 10 (dhjetë) lekë/litri qumësht, për fermat blegtorale që mbarështojnë jo më pak se 10 (dhjetë) krerë lopë qumështi të matrikulluara të racave të pastra apo kryqëzimet e tyre, por financimi të bëhet për jo më shumë se 80 (tetëdhjetë) krerë. Pagesa të bëhet kundrejt sasive të qumështit, të deklaruara në organet tatimore.
4.14 Në vlerën 500 (pesëqind) lekë/krerë dele ose dhi të matrikulluara për fermerët, të cilët mbarështojnë jo më pak se 100 (njëqind) krerë, por financimi të bëhet për jo më shumë se 300 (treqind) krerë.
4.15 Në vlerën 5 000 (pesë mijë) lekë/krerë dele ose dhi race e pastër që mbarështojnë mbi 10 (dhjetë) krerë, por financimi të bëhet për jo më shumë se 50 (pesëdhjetë) krerë.
4.16 Në vlerën 5 000 (pesë mijë) lekë/krerë për viçat për majmëri për fermat që mbarështojnë mbi 10 (dhjetë) krerë, por financimi të bëhet për jo më shumë se 50 (pesëdhjetë) krerë.
4.17 Në vlerën 600 (gjashtëqind) lekë/koshere blete për fermerët me jo më pak se 50 (pesëdhjetë) koshere blete.
4.18 Në vlerën 20 000 (njëzet mijë) lekë për kokë mëshqerre, racë e pastër, të moshës mbi 15 (pesëmbëdhjetë) muaj në zona të caktuara, ku ekziston përqendrimi më i madh i gjedhit për fermat ose grup fermash blegtorale që prodhojnë jo më pak se 3 (tri) mëshqerra, por financimi të bëhet për jo më shumë se 50 (pesëdhjetë) krerë.
4.19 Mbështetja, përmes subvencionit, në masën 70% të normës së interesit, për 5 (pesë) vite radhazi, për kreditë deri në 25 000 000 (njëzet e pesë milionë) lekë, që do të merren për aktivitetet e mëposhtme:
a) Ruajtjen dhe përpunimin e produkteve bujqësore, blegtorale, kërpudhës dhe bimëve medicinave;
b) Mjetet mekanike bujqësore, agregate dhe tank ftohës për qumështin;
c) Peshkimin dhe përpunimin e produkteve ujore;
ç) Veprimtaritë në agro dhe ekoturizëm.
4.20 Për grumbullimin e gështenjës, boronicës dhe shegës, në vlerën 1 200 (një mijë e dyqind) lekë/kv. Pagesa të bëhet vetëm kundrejt sasive të gështenjave, të boronicave dhe të shegëve të shitura me faturë tatimore.
4.21 Për mbarështimin intensiv të kërmillit, në masën 50% të vlerës së rasatit për ha, por jo më shumë se 500 000 (pesëqind mijë) lekë/ha.
Kjo mbështetje të jetë për ata që fillojnë investimin për mbarështimin e kërmillit për herë të parë. Për mbarështuesit që e kanë bërë investimin fillestar më parë, të vihet mbështetje e fermave që bëjnë mbarështimin intensiv të kërmillit, me një vlerë 250 000 (dyqind e pesëdhjetë mijë) lekë/ha.
4.22 Ministrisë së Bujqësisë, Ushqimit dhe Mbrojtjes së Konsumatorit, në buxhetin e miratuar për vitin 2013, t’i shtohet fondi prej 200 (dyqind) milionë lekësh nga Fondi i Kontigjencës, i miratuar për vitin 2013 për të përballuar efektet financiare të këtij kompensimi.
4.23 Për mbështetjen e shoqërive të bashkëpunimit bujqësor për projekte për ngritje ambientesh për ruajtje të prodhimit, linja për standardizim prodhimi dhe mekanikë bujqësore, të financohet deri në masën 50% të projektit, por jo më shumë se 5 000 000 (pesë milionë) për një subjekt (SHBB).
5. Sipërfaqja minimale e mbjellë me bimët e përshkruara në nënpikat 4.1, 4.2, 4.3, 4.4, 4.5, 4.6 e 4.7 të pikës 4, duhet të jetë jo më pak se 2 (dy) dynymë.
[bookmark: _GoBack]6. Projektet e vlerësuara dhe të papaguara gjatë vitit 2012, për mbjelljen e arrorëve, shegëve, subtropikaleve, ullinjve, pemëve frutore, vreshtave dhe bimëve medicinave, që plotësojnë kushtet për pagesë, të financohen nga fondet e planifikuara të vitit 2013, sipas pagesave të përcaktuara në këtë vendim.
7. Në komisionin e vlerësimit të projekteve për skemat mbështetëse të pemëtarisë do të marrë pjesë një përfaqësues i pushtetit vendor.
8. Një vlerë prej 100 000 000 (njëqind milionë) lekësh do të përdoret për bashkëfinancim me projektin e IPA-së 2011 “Mbështetje për bujqësinë dhe zhvillimin rural”.
9. Për informimin mediatik të publikut, lidhur me masat e mbështetjes nga fondi i programit për bujqësinë dhe zhvillimin rural, për vitin 2013, të përdoret nga ky fond vlera prej 5 000 000 (pesë milionë) lekësh.
10. Kriteret, procedura dhe mënyra e administrimit të fondit të programit për bujqësinë dhe zhvillimin rural përcaktohen në udhëzimin e përbashkët të Ministrisë së Financave dhe të Ministrisë së Bujqësisë, Ushqimit dhe Mbrojtjes së Konsumatorit.
11. Ngarkohen Ministria e Bujqësisë, Ushqimit dhe Mbrojtjes së Konsumatorit dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

